钦定古今图书集成/明伦汇编/官常典/第376卷 > 《送光禄姚卿还都》唐·苏颋
## 钦定古今图书集成/明伦汇编/官常典/第376卷 > 《送光禄姚卿还都》唐·苏颋

汉室有英台，荀家多宠才。九卿朝已入，三子暮同来。
不授纶为草，还司鼎用梅。两京王者宅，驷马日应回。

《韩非子》：晋文公之时，宰臣上炙，而发绕之。文公召宰
人而谯之。宰人曰：“有死罪三。援砺砥刀，利犹干将也；
切肉肉断而发不断，臣之罪一也；援禾而贯，脔，而不
见发，臣之罪二也；奉炽炉炭，火尽赤红而炙熟，而发
不烧，臣之罪三也。堂下得无微有疾臣者乎？”公曰：“善。”
乃召其堂下而谯之，果然，乃诛之。

《贾谊新书》：楚惠王食寒葅而得蛭，因遂吞之，腹有疾
而不能食。令尹入问曰：“王安得此疾？”王曰：“我食寒葅
而得蛭，念谴之而不行其罪乎？是法废而威不立也，
非所闻也。谴而行诛，则庖宰监食者法皆当死，心又
弗忍也，故吾恐蛭之见也。”遂吞之。令尹避席再拜而
贺曰：“臣闻皇天无亲，惟德是辅。王有仁德，天之所奉
也。病不为伤。”是夕也，惠王之后而蛭出。故其久病心
腹之积皆愈。

谢承《后汉书》：鲁国陈正叔为太官令，时黄门郎宿与
正叔有隙，因进食，以发贯炙中，光武见发，敕斩正叔。
正叔曰：“臣有当死罪三，炽以炉炭，增治吐炎，燋炉烂
肉而发不销，臣罪一也。拔出佩刀，砥砺五石，亏肥截
骨，不能断发，臣罪二也。臣与丞及庖人六目而视，不
如黄门两目，臣罪三也。”诏赦之，收黄门。

《魏书毛修之传》：“修之能为南人饮食，手自煎调，多所
适意。世祖亲待之，进太官尚书，赐爵南郡公，加冠军
将军，常在太官，主进御膳。”

《元史铁哥传》：铁哥进正议大夫、尚膳监。帝尝谕之曰：
“朕闻父饮药，子先尝之。君饮药，臣先尝之。今卿典朕
膳，凡饮食汤药宜先尝之。”迁同知宣徽院事，领尚膳
监。有食尚食馀饼者，帝察知之，怒铁哥曰：“失饼之罪
在臣，食者何与焉。”内府食用圆米，铁哥奏曰：“计粳米
一石，仅得圆米四斗。请自今非御用，止给常米。”帝皆
善之。

《春明梦馀录》：“光禄寺有铁梨木酒榨，可盛酝三十石。
洪武中，籍没沈万三家物，永乐移置寺中。”

永乐十三年十二月初十日，行在光禄寺卿张泌等
谨奏，“为不遵旧制事。切照洪武年间，凡遇筵宴，礼部
奏请合宴人数，坐派本寺造办茶饭完备，鸿胪寺堂上官、提督司仪班次序班搬放茶饭、桌椅，斟酒递汤，
已有成规。近年以来，四裔使臣朝贡，及遇节令筵宴，
序班止是殿内斟酒递汤，其馀搬放茶饭、桌椅、斟酒、
递汤等项，俱系本寺整理。臣等累对鸿胪寺官，说知
旧制事例，其寺丞丁铎、高庆，司宾司仪王神等，视为
泛常，累不究心，照例改正，又不分摆与宴官人等，依
品序坐，致使搀越挤匝，难以供应。非惟背旧制，乖礼
仪，实乃故违旧制，俱合拏送法司问罪。”缘系京官，未
敢擅便。奉圣旨：“且记他每一遭。都察”院著御史看著，
今后再不依旧制时拏了问当即又奉旨：“但有搀越
班次的，再不许他入宴。”

吏部选官，于棕栅赐宴，必用糯米糕一盘。永乐朝，吏
部说选正值上用馔，掇御前米糕赐之，命光禄寺以
为例。

宣德五年二月，行在光禄寺厨士告言光禄窃减外
裔供给之弊。上命行在刑部侍郎施礼执而罪之，且
谕礼部曰：“光禄寺之弊不止此。祖宗以来，饮食供给，
皆有定规。比闻擅自增减，应给之人率不能得，得者
率非应给之人，惟虚立案牍，掩人耳目，宜究治之。”因
顾侍臣曰：“毋谓饮食细故，不干大体。”华元杀羊享士，
羊斟不与，遂致丧师。勾践投醪于江，与众共饮，士心
感悦，遂成伯业，以此而论，所系非轻。

光禄卿蔚能，朝邑人。于成化初以吏员为礼部侍郎，
管光禄卿事，尽心职事。每宴会，躬自检视，必求丰洁。
在光禄三十年，未尝持一脔还家。常率其僚属请清
查入内供应御用器皿。有旨逮问，能谓众曰：“上怒不
可测，某老矣，请独任之。诸公方向用，不以相累也。”既
而独受责降，调官南京，退无后言。

郑崇仁于正德中以太仆卿调光禄卿，凡供应俱照
弘治初年例，日省百金。上幸光禄寺楼，呼之为《节俭
管家》。

正统二年，谕：“比闻进宫中食物，所用器皿扛索，十还
一二，重复造用，甚费财扰民。今后凡进食物，必须印
信揭帖，备书器皿扛索之数，与收领内官姓名，尚膳
监如数还之，不足即以奏闻。敢隐瞒扶同者，悉坐以
罪。”复敕宫中六尚司知之。

旧制，各衙门堂上官支光禄寺酒馔。正统七年，以光
禄寺卿佘亨言，始罗之六科给事中办事，科中每日
支用如故。写抄监生，每人日给米一升，五日一支。
故事，自冬至后至春日，殿前将军甲士赐酒肉，名曰
“头脑酒。”

琉璃厂有牧羊地一十三顷四十一亩。旧属尚膳监。
后以光禄寺卿赵锦请，以羊发有司，而地遂荒废。
朝廷每赐臣下筵宴，其器皿俱各领回珍贮之，以为
传家祭器。

国子监监生写仿纸，每季移送光禄寺，作“面袋。”

贾谊《新书胎教杂事》：青史氏之记曰：古者胎教之道，
王后有身之七月而就蒌室，太宰持斗而御户右。此
三月者，王后所求滋味，非正味，则太宰荷斗而不敢
煎调，而曰：不敢以侍王太子。太子生而泣，太宰曰：“滋
味上某。”

《癸辛杂识》：达卿尝为光禄寺令史，掌醴事，云“炊米之
器，皆以温石为大釜。”〈温石即莱石〉“甑以白檀香”，若瓮盎之
类，皆银为之，极其侈靡，前代之所无也。车驾每亲幸
焉。所掌必以大头目，外廷丞不足道也。

《春明梦馀录》：“《周官天官》膳夫，上士二人，中士四人，下
士八人，府二人，史四人，胥十有二人，徒百有二十人。
掌王之食饮膳羞，以养王及后世子。”即今光禄寺官
之职也。寺有四署：曰大官，即《周官》庖饔之任；曰“珍羞”，
即《周官》笾人之任；曰“良酝”，周官酒人是也；曰“掌醢”，《周
官》醢人是也。

《周官》“凡膳夫、甸师、酒正、宫人之属，皆总于太宰。”盖太
宰之佐，王将与之讲论治道而经纶邦国，则内必有
以养其心，外必有以养其身，以一人而治四海，则必
以四海而奉一人。若夫奉养有节，而交于万物有道，
则自有九式存焉，而泰侈非所虑也。故“王日一举一
太牢也，朔日加食一等，则二太牢也，斋之日三举三”
太牢也。盖朔之听政，劳于常日，于是而有加于常食。
祭祀将以致精明之德，自强于礼而交于鬼神，不可
以不备其养，于是而又有加于朔。反复膳夫一官，其
所以奉至尊而助体气之养者，何其至也！必品尝食
乃食，所以谨其节；必侑彻以乐，所以导其和；必奉膳而赞祭，所以起其敬；必受祭仆司士“之福与挚，所以
养其德。”元人王恽云：“有旨讲究光禄寺职掌，寺与卿，
汉官也。应劭曰：‘光明禄，爵；勋，功也。言光禄典郎、谒者、
虎贲、羽林，举不失德，赏不失劳，故曰光禄勋’。”郎中令，
秦始置，掌宫殿门户，及诸郎在殿中之侍卫者，故曰
郎中令。汉因之不改。北齐、隋、唐止掌膳许左丞衡作
《新定官制图》，大扺以唐为则，品从略与金同。

洪武初，礼部尚书牛谅上所考定进膳礼，奏言：“古礼，
凡大祀斋日，宰犊为膳，以助精神。”上曰：“太牢非常用
之物，致斋三日而供三犊，所费太侈。夫俭可以制欲，
澹可以颐性，若无节制，惟事奢侈，徒增伤物之心，何
益事神之道？”谅曰：“《周礼》是古人所定，非过侈也。”上曰：
“《周官》之法不行于后世多矣。惟自奉者乃欲法古，其”
可哉。

光禄寺额设银二十四万。先时止用十二万馀。至正、
嘉时，用至三十六万，犹称不足。嘉靖中，厨役用四千
一百名。

神宗朝，宫膳丰盛，列朝所未有，不支光禄钱粮。彼时
内臣甚富，皆令轮流备办，以华侈相胜。又收买书画
玉器侑馔，谓之“孝顺。”上惟岁时赏赐而已，至崇祯禁
止。一日欲食米糖，内臣奏令御膳监制进。上问：“一料
所费几何？”对曰：“得银八两。”上以银三钱令赴市买之。
须臾，捧一盘至上，分给各皇子。公主笑曰：“此宁须八
两耶？”

崇祯十五年春，光禄寺支用皇膳，每日三十六两，每
月一千四十六两，厨料在外。又药房灵露饮，用粳米、
老米、黍米在外。皇后膳每日十一两五钱，每月三百
三十五两，厨料二十五两八钱。懿安皇后同。承乾皇
贵妃、翊神贵妃两宫，每月各一百六十四两。皇太子
膳并厨料，每月一百五十四两九钱。定王、永王两宫，
每月一百二十两。

光禄寺每月册奏一切内外诸费，约用二万馀两。
崇祯十六年癸未九月，上谕内阁：“辅臣修省应有实
政，庶几挽回气运，仰希天慈。如贼寇失事各案应速
结，战守有功应速叙。此二事全赖先生每秉公担当。
如钱粮不足，亟宜节俭，先自朕躬始。若祀典丰洁，仍
旧不敢议减外，朕身服浣濯之衣，此无可议。惟日用
膳品减去一半，各宫分减去十分之四，《宫女内员桌
银》减去十分之三，通俟平定之日，炤旧在外衙门有
可节裁者，亦著照此推行。再如兵火焚杀之酷，灾变
死亡之惨，朕皆不能拯救消弭，殊愧君师之位，若又
添嫔御之奉，乃是增过增惭之举。其选择之事，竟宜
停止，此亦节俭之一。其章疏沉压过多，朕不能朝上
夕下、稽误政几、皆朕之过。当极力披阅发行。”先生每
即拟旨来行。

明初，筵宴祭祀，凡用茶食果品俱系散撮。至天顺后，
始用粘砌。每盘高二尺，用荔枝圆眼一百二十斤以
上，枣柿二百六十斤以上。